बाक्सा , 6 नभेम्बरःदिनैसिम बि टि सिनि ब्रैथि बिसायख'थिनि अक्टखौ फोसावनाय जायाखैब्लाबो राजखान्थि फोथाराव बिसायख'थिनि दुंहाव बार बारगासिनो थानायखौ नुनो मोन्दों । बबेखानि बिसायख'थिखौ लानानै बायदि राजखान्थि हान्जाफोरनि गेजेराव हाब्रु सारलायनायखौबो नुनो मोनगासिनो दं । मानोना जाय जेखि हान्जायानो जायाथों मानो बि टि सिनि राज मासिखौ जेरैखि - जाया दखल खालामथारनांगौ । बे लेखायै बाक्सा जिल्लानि 23 नं दिहिरा बियाबनि निकाशियाव फैगौ बि टि सि बिसायख'थिखौ नोजोर होनानै इउ पि पि एलनि मोनसे बिसायख'थियारि मेल जानानै थाङो । बे मेलआव इउ पि पि एलनि नेहाथारि जोंस्रां ब्रह्म थामहिनबा फैला जे बरगयारिआ आलासि महरै बाहागो लानानै बुङोदि , 23 नं दिहिरा बियाबनि बि पि एफनि बिजाथिया राजेश बरालआ नङा , गोदान बिजाथि मुनसिं ब्रह्मआसो बि पि एफनि बिजाथि । बि पि एफ हान्जाया राजेश बरालखौ बोलिनि बोरमा बाहायदों । नङाब्ला बि पि एफ हान्जानि दैदेनगिरिफोरा उदां बिजाथि मुनसिं ब्रह्मनि बिसायख'थियारि हाबाफारियाव बाहागो लानाय नङामोन । बिथाङा बुंबावोदि , फैगौ बि टि सि बिसायख'थियाव इउ पि पि एल हान्जाया गं 30 निबो बांसिन मासि लानानै देरहाना प्रमद बर'नि दैदेन्नायाव सरकार दागोनआ 100 जौखोन्दो रोखा जाबाय । मानोना दिनै बि टि सियाव राइजो - राजाफोरा सोलायनाय लुबैदों । बे सोलायनायखौ लुबैनानैनो रोजा - रोजा राइजोराजाफोरा इउ पि पि एलखौ मदत खालामनो लैहोर - लैहोर ओखारबोदों । बे हाबाफारियावनो 23 नं दिहिरा बियाबनि इउ पि पि एलनि बिजाथि जगदिश रामसियारिआबो खौरांगिरिफोरजों जानाय मोगा - मोगियाव बुङोदि , बे मेलआव जाखिनि राइजो - राजाफोरा ओंखारबोदों बेनिफ्रायनो रोखा जायोदि , बि टि सिआव जों इउ पि पि एल हान्जाया सरकार दानो थांगासिनो आरो बे खेबआव इउ पि पि एलआनो दिहिरा बियाबआव देरहासार जागोन । एरैहाय बियाबआव उदां बिजाथि महरै गसंनाय मुनसिं ब्रह्म आरो बि पि एफ हान्जानि बिजाथि राजेश बरालनि सायाव बुङोदि , दिहिरा बियाबआव बि पि एफनि बिजाथिखौ नागिरना मोनाखै । बि पि एफनि गुबै बिजाथिया सोर ? राजेश ना मुनसिं ? दिनै बि पि एफ हान्जाया बिजाथिखौ लानानै दुर्निति खालामदों । जालांनाय बे हाबाफारियाव इउ पि पि एल हान्जायाव गोदानै हाबफैनाय सोद्रोमा थामहिनबा बर' थुनलाइ आफादनि बारग' लेडाइ आफादगिरि दिपक कुमार बसुमतारिजों लोगोसे हान्जानि गोबां दैदेनगिरिफोर आरो गोबां राइजो - राजाफोरा बाहागो लादों । 
बाक्सा निकाशियाव इउ पि पि एलनि बिसायख थियारि मेल